Lietuvos Respublikos Vyriausybė

nutarimas

DĖL LIETUVOS RESPUBLIKOS APLINKOS APSAUGOS ĮSTATYMO NR. I-2223 15, 19, 191, 192, 55, 56 STRAIPSNIŲ PAKEITIMO IR ĮSTATYMO PAPILDYMO 151 STRAIPSNIU ĮSTATYMO PROJEKTO NR. XIVP-4298 IR LIETUVOS RESPUBLIKOS PLANUOJAMOS ŪKINĖS VEIKLOS POVEIKIO APLINKAI VERTINIMO ĮSTATYMO NR. I-1495 2, 3, 8, 11 STRAIPSNIŲ IR ĮSTATYMO 1, 2 PRIEDŲ PAKEITIMO ĮSTATYMO PROJEKTO NR. XIVP-4299

2025 m. vasario 5 d. Nr. 49

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2024 m. gruodžio 18 d. sprendimo Nr. SV-S-22 „Dėl įstatymų projektų išvadų“ 1.5 ir 1.6 papunkčius, Lietuvos Respublikos Vyriausybė n u t a r i a:

Iš esmės pritarti Lietuvos Respublikos aplinkos apsaugos įstatymo Nr. I-2223 15, 19, 191, 192, 55, 56 straipsnių pakeitimo ir Įstatymo papildymo 151 straipsniu įstatymo projektui Nr. XIVP-4298 (toliau – AAĮ projektas) ir Lietuvos Respublikos planuojamos ūkinės veiklos poveikio aplinkai vertinimo įstatymo Nr. I-1495 2, 3, 8, 11 straipsnių ir Įstatymo 1, 2 priedų pakeitimo įstatymo projektui Nr. XIVP-4299 (toliau – PAVĮ projektas), tačiau pasiūlyti Lietuvos Respublikos Seimui tobulinti AAĮ projektą ir PAVĮ projektą pagal šias pastabas ir pasiūlymus:

1. AAĮ projekto 4 straipsnio 9 dalyje išdėstytos Aplinkos apsaugos įstatymo 191 straipsnio 15 dalies 2 punkto ir AAĮ projekto 5 straipsnio 6 dalyje išdėstytos Aplinkos apsaugos įstatymo 192 straipsnio 12 dalies 2 punkto nuostatos siejamos su AAĮ projekto 3 straipsnio 2 dalyje išdėstyta Aplinkos apsaugos įstatymo 19 straipsnio 6 dalimi, kurioje siekiama įtvirtinti nuostatą, įpareigojančią taršos integruotos prevencijos ir kontrolės leidimą arba taršos leidimą turintį ūkio subjektą, nustačiusį, kad pažeidžia leidimo sąlygas, apie tai pranešti aplinkos apsaugos valstybinę priežiūrą vykdančiai institucijai ir skubiai imtis priemonių šiam pažeidimui pašalinti per trumpiausią įmanomą laiką. Aplinkos apsaugos įstatymo 191 straipsnio 14 dalies 10 punkte ir 192 straipsnio 11 dalies 10 punkte nustatyti Nacionalinio visuomenės sveikatos centro prie Sveikatos apsaugos ministerijos (toliau – NVSC), vykdančio kvapų ir (ar) triukšmo valdymo funkcijas, veiksmai, t. y. šios nuostatos neatitinka aplinkos apsaugos valstybinės kontrolės turinio, nes vykdant aplinkos apsaugos valstybinę kontrolę nevertinami NVSC veiksmai ir (ar) priimti sprendimai. Aplinkos apsaugos ir visuomenės sveikatos priežiūros srityse taikomi skirtingi kontrolės mechanizmai, be to, Aplinkos apsaugos įstatymo 19 straipsnio 6 dalyje nurodytus pažeidimus ūkio subjektas galėtų nustatyti tik savikontrolės arba stebėsenos metu, o ūkio subjektai, neturėdami teisės aktais nustatytos prievolės atlikti taršos integruotos prevencijos kontrolės leidime ar taršos leidime nustatytų leistinų taršos šaltiniuose kvapų emisijų bei kvapų ir (ar) triukšmo visuomenės sveikatos saugos rodiklių užtikrinimo stebėsenos, neturi prielaidų nustatyti tokius pažeidimus ir pateikti informacijos apie juos. Keičiamo Aplinkos apsaugos įstatymo 191 straipsnio 15 dalies 1 punkte pateikta nuoroda į Aplinkos apsaugos įstatymo 191 straipsnio 14 dalies 10 punktą laikytina technine klaida, kadangi aplinkos ministro patvirtintuose mažareikšmių pažeidimų kriterijuose nenustatomi kvapų ir (ar) triukšmo sąlygų mažareikšmių pažeidimų kriterijai. Atsižvelgę į tai, kas nurodyta, siūlome:

1.1. AAĮ projekto 4 straipsnio 9 dalyje išdėstytoje Aplinkos apsaugos įstatymo 191 straipsnio 15 dalies nuostatoje iki dvitaškio ir 15 dalies 1 bei 2 punktuose išbraukti nuorodas į Aplinkos apsaugos įstatymo 191 straipsnio 14 dalies 10 punktą;

1.2. Aplinkos apsaugos įstatymo projekto 5 straipsnio 6 dalyje išdėstytoje Aplinkos apsaugos įstatymo 192 straipsnio 12 dalies nuostatoje iki dvitaškio ir 12 dalies 2 punkte išbraukti nuorodas į Aplinkos apsaugos įstatymo 192 straipsnio 11 dalies 10 punktą.

2. AAĮ projekto 8 straipsnyje ir PAVĮ projekto 7 straipsnyje numatytas įstatymų įsigaliojimo (2025 m. gegužės 1 d.) ir atitinkamai įgyvendinamųjų teisės aktų priėmimo terminas (iki 2025 m. sausio 31 d.) vertintinas kaip nerealus ir neleis įgyvendinti Lietuvos Respublikos teisėkūros pagrindų įstatymo 20 straipsnio 4 dalies reikalavimo, numatančio, kad teisės aktai, keičiantys ar nustatantys naują ūkio subjektų veiklos ar jos priežiūros teisinį reguliavimą, paprastai įsigalioja gegužės 1 dieną arba lapkričio 1 dieną, tačiau visais atvejais ne anksčiau kaip po trijų mėnesių nuo jų oficialaus paskelbimo dienos, ir nepatenkins ūkio subjektų teisėtų lūkesčių, kad jiems aktualus teisinis reguliavimas – tiek įstatymai, tiek įstatymų įgyvendinamieji teisės aktai – būtų paskelbti laiku, paliekant pakankamai laiko su jais susipažinti ir pasiruošti numatytiems pasikeitimams. Atsižvelgę į tai, kas nurodyta, siūlome nustatyti įstatymų įsigaliojimo datą – 2025 m. lapkričio 1 d. ir įstatymų įgyvendinamųjų teisės aktų priėmimo terminą – 2025 m. liepos 31 d.

Ministras Pirmininkas	Gintautas Paluckas

Aplinkos ministras	Povilas Poderskis